Съюз на българските журналисти - Перлите на Софийската опера - достъпни онлайн
02.04.2020 /20:34 | Източник: Софийска опера/СБЖ	 Големина на шрифт: a a Отпечатай:
Избраните заглавия сe излъчват на платформите на сайта на Операта, във Facebook и в Youtube. Общо показаните досега спектакли са седем. Това са оперите „Борислав“ от Маестро Георги Атанасов, „Дон Кихот“ от Жул Масне, „Джоконда“ от Амилкаре Понкиели, „Трубадур“ от Джузепе Верди и „Набуко“ от Джузепе Верди, както и балетите „Корсар“ от Адолф Адам и „Баядерка“ от Лудвиг Минкус - все перли от богатия репертоар на театъра.
През четвъртата седмица на SOFIA OPERA PEARLS STREAMS програмата включва: балетът „Жизел” по музика на Адолф Адам - на 3 апррил от 17.00 ч. (запис от 27.10.2019); балетът „Дон Киот” по музика на Лудвиг Минкус - на 4 април от 17.00 ч. (запис от 19.10.2019); операта „Атила” от Джузепе Верди - на 5 април от 16.00 ч. (запис от 2011).
Хилядите коментари на публиката са в целия спектър от емоции – от благодарност до инстински възторг от играта на артистите, диригентите, режисурата, сценографията, костюмите. Публиката е възхитена от възможността да се докосне до вълшебствата на оперното и балетно изкуство, благодарение на излъчването на спектаклите на Софийската опера насред кризисната ситуация с Ковид-19.
На 15 март зрителите видяха първата родна историческа опера „Борислав" от маестро Георги Атанасов и либрето по историческата драма на Иван Вазов.
Вторият спектакъл бе балетът „Корсар“. Статистиката показва една обнадеждаваща тенденция - все повече млади хора се потопяват онлайн в магията на Операта.
Третият спектакъл бе операта „Дон Кихот“ от Жул Масне . Постановката е по едноименния роман на Мигел де Сервантес и е на режисьора Пламен Карталов. Премиерата навремето е посветена на 80-годишнината от рождението на Николай Гяуров, на един век от създаването на Оперно дружество и на 130 години София - столица на България.
Главните роли се изпълняват от световния бас Орлин Анастасов - Дон Кихот ,и от Венцеслав Анастасов - Санчо Панса. В „Дон Кихот“ режисьорът Пламен Карталов прави една необичайна и интересна трактовка на героите, като залага на вечната тема за любовта и идеала. Тази опера, която беше поставена за първи път у нас през 2009 г., е гледана 11 години след премиерата й, от хора между 35-44 годишна възраст.
Четвъртият спектакъл е операта „Джоконда“ от Амилкаре Понкиели с участието на Гена Димитрова, Никола Зелев, Румен Дойков, Стефка Минева и др. С тази постановка на режисьора Пламен Карталов през 2000 г., Софийската опера и балет гостува за първи път в Япония. В Страната на изгряващото слънце, режисьорът и нашите артисти получават специално поздравление от император Акихито.
Една от зрителките - Жени Андреева, която е гледала онлайн „Джоконда“, е написала във Facebook: „Невероятно преживяване! Благодаря ви!!! Уникални гласове! Изключително емоционално въздействащ спектакъл!". Стотиците коментари звучат в пообен дух.
Петият спектакъл е балетът „Баядерка“ от Лудвиг Минкус. Той е излъчен на 27 март не само по Facebook на Софийска опера и балет, но и по останалите два онлайн канала: сайта на Операта и Youtube. При премиерните спектакли на балети и на редови представления от афиша е радостно присъствието на младо поколение зрители. Мнението на публиката също е възторжено.
Шестият спектакъл - „Трубадур“, опера от Джузепе Верди, и седмият - „Набуко“ опера от Джузепе Верди, също са излъчени през трите онлайн канала: сайт, Facebook, Youtube.
Софийската опера и балет продължава да поддържа духовния имунитет на своята любима публика и да не прекъсва живата връзка с нея чрез нови онлайн излъчвания на трите си платформи.